b'\n_START_ARTICLE_\nSS Athenia\n_START_PARAGRAPH_\nSS Athenia je bila prva britanska ladja, ki jo je na za\xc4\x8detku druge svetovne vojne potopila nem\xc5\xa1ka podmornica. Ladja je bila zgrajena leta 1923 v Govanu na \xc5\xa0kotskem kot ladja za prevoz potnikov med Britanijo in Kanado. Najpogosteje je plula iz Glasgowa ali Liverpoola v Quebec ali Montreal._NEWLINE_Prvega septembra 1939 se je ladja odpravila na svojo zadnjo pot. Njen cilj je bil Montreal, vmes pa naj bi se vstavila \xc5\xa1e v Liverpoolu in Belfastu. Na krovu je imela 1.103 civilistov od katerih je bilo 300 Ameri\xc4\x8danov, ter \xc5\xa1e 315 \xc4\x8dlanov posadke. Drugega septembra je zapustila Liverpool, tako da je bila na dan potopitve, 3. septembra, \xc5\xbee kakih 97 km ju\xc5\xbeno od Rockalla. Tam jo je okoli 16.30 opazila nem\xc5\xa1ka podmornica U-30, ter jo za\xc4\x8dela zasledovati. Po treh urah zasledovanja se je kapitan podmornice odlo\xc4\x8dil, da ladjo torpedira. Iz podmornice sta bila proti Athenii izstreljena dva torpeda od katerih je en zadel ladjo drugi pa jo je zgre\xc5\xa1il. Po zadetku se je za\xc4\x8dela ladja hitro potapljati. Ladje, ki so bile v bli\xc5\xbeini so hitro prisko\xc4\x8dile na pomo\xc4\x8d in za\xc4\x8dele re\xc5\xa1evati potnike in posadko potapljajo\xc4\x8de se ladje. Ladja se je nato obdr\xc5\xbeala na vodi \xc5\xa1e polnih \xc5\xa1tirinajst ur, dokler se ni naslednjega dne ob 10.40 dokon\xc4\x8dno potopila._NEWLINE_V napadu je umrlo 98 potnikov in 19 \xc4\x8dlanov posadke. Zavezniki so bili nad incidentom ogor\xc4\x8deni. Nemci so se zavedali tega izredno neprijetnega polo\xc5\xbeaja v katerem so se zna\xc5\xa1li, saj so se spomnili potopitve Luzitanije leta 1915, vendar pa kljub temu napake niso \xc5\xbeeleli priznati. Krivdo so raje zvalili kar na zaveznike in trdili, da je ladjo potopila britanska podmornica.'